Keijo "Liston" Hagert

Legendaarinen puliukko Turun kaduilta, joka muistetaan jo 30 vuoden takaa.

Turun Sanomat, Tiistai 23. huhtikuuta 2013: Tutut kasvot poistuivat Turun katukuvasta

Yhdet Turun katukuvan tunnistetuimmista kasvoista ovat poissa. Keijo Allan Hagert haudattiin viime keskiviikkona.

Turun Sanomien tietojen mukaan hän menehtyi sydänkohtaukseen Sillankorvan ensisuojassa. Kuollessaan Hagert oli 63-vuotias.

Hagert oli vuosien ajan näkyvä ja värikäs hahmo Turun keskustassa. Toiset muistavat hänet paikoin aggressiivisena räyhääjänä, toiset harmittomana kadunmiehenä.

Hagertilla ei ollut vakituista asuntoa, vaan hän yöpyi milloin missäkin. Päivisin häneen saattoi törmätä jokirannassa tai Kauppahallin liepeillä.

Hagertin elämästä liikkui useita erilaisia tarinoita. Turun Sanomien eri lähteistä saamien tietojen perusteella hänestä piirtyy kuva kovapäisenä miehenä, jonka seikkailunhaluinen nuoruus johti elämän laitapoluille.

Joidenkin tietojen mukaan Hagert päätyi Turkuun kierreltyään maata ensin tivolin mukana. Hänellä on sukua Turun lisäksi Pohjois-Suomessa ja pääkaupunkiseudulla, ilmeisesti myös Ruotsissa asti. Hän oli nuorena naimisissa ja ehti saada ainakin yhden lapsen.

Monet hänet tunteneet muistelevat, että nuorena Hagert oli lupaava nyrkkeilijä. Hänet tunnettiinkin myös lempinimellä Liston, raskaan sarjan maailmanmestarin Sonny Listonin mukaan. Tosin Hagertin urheilu-urasta ei paljon tiedetä. Ainakaan silloisen Keijo Lindströmin nimeä ei löydy Suomen Nyrkkeilyliiton SM-mitalistien listoilta.

Kukaan ei tunnu tietävän, miksi Lindström vaihtoi nimensä Hagertiksi. Eräs hänet tuntenut turkulainen muistelee, että Hagert oli hänen äidinpuoleisen sukunsa nimi.

Hagertin tiedetään rappiovuosinaankin identifioituneen vahvasti romanikulttuuriin. Hän kunnioitti sen tapoja viimeiseen asti.

- Kaiken sen rosoisen pinnan alla, jotain hienoa siinä kaverissa oli, muistelee eräs hänen ystävänsä.

Hagert haudattiin noin viidenkymmenen lähisukulaisen ja ystävän läsnäollessa Turussa. Paikalla olleet kuvailevat tilaisuutta yksinkertaiseksi ja kauniiksi.

Linkit:
Ennen poliisi tiesi pulin syntymäajankin

Listonin mukaan nimetty kivenjärkäle Turussa